་ལོ༔ དམོད་པ་དྲག་སྔགས་ལྷ་ལ་ཕྱག་འཚལ་ལོ༔ བཀའ་སྡོད་སྒོ་མའི་ལྷ་ལ་ཕྱག་འཚལ་ལོ༔ དམ་ཅན་རྒྱ་མཚོའི་ལྷ་ལ་ཕྱག་འཚལ་ལོ༔ ཧཱུྃ༔ རྒྱལ་བ་རྒྱ་མཚོའི་དཀྱིལ་འཁོར་ལྷ་ཡི་ཚོགས༔ ཀུན་བཟང་ཀློང་ནས་ཞི་དང་ཁྲོ་གར་སྤྲུལ༔ འགྲོ་དོན་ཡིད་སྣང་དབྱེར་མེད་རྡོ་རྗེ་སེམས༔ ཀུན་འདུས་ཡབ་ཡུམ་སྐུ་ལ་ཕྱག་འཚལ་ལོ༔ ཧཱུྃ༔ ཀུན་བཟང་ཡབ་ཡུམ་ཐུགས་རྗེ་སྤྲུལ་པ་ནི༔ རྡོར་སེམས་སྤྱན་མ་ལ་སོགས་རིགས་ལྔ་དང་༔ སེམས་དཔའ་སེམས་མ་ཡབ་ཡུམ་བཅུ་དྲུག་བཅས༔ ཐུབ་དྲུག་སྒོ་བ་ཡབ་ཡུམ་བརྒྱད་ལ་སོགས༔ ཞི་བ་བཞི་བཅུ་གཉིས་ལ་ཕྱག་འཚལ་ལོ༔ ཧཱུྃ༔ ཆེ་མཆོག་ལ་སོགས་ཁྲག་འཐུང་ཡབ་ཡུམ་དང་༔ ཀཽ་རཱི་སིཾ་ཧ་ཕྲ་མེན་བརྒྱད་རྣམས་སོགས༔ སྒོ་བ་ཡབ་ཡུམ་དབང་ཕྱུག་ཉི་ཤུ་བརྒྱད༔ ཁྲག་འཐུང་ལྔ་བཅུ་བརྒྱད་ལ་ཕྱག་འཚལ་ལོ༔ ཧཱུྃ༔ ཀ་དག་དབྱིངས་རིག་སྐུ་ལ་ཕྱག་འཚལ་ལོ༔ ཟང་ཐལ་ཁྱབ་བདག་སྐུ་ལ་ཕྱག་འཚལ་ལོ༔ འོད་གསལ་བདེ་ཆེན་སྐུ་ལ་ཕྱག་འཚལ་ལོ༔ ཅིར་ཡང་ས་ལེའི་སྐུ་ལ་ཕྱག་འཚལ་ལོ༔ མངོན་པར་བྱང་ཆུབ་སྐུ་ལ་ཕྱག་འཚལ་ལོ༔ རང་རིག་རྩ་བ་གསུམ་ལ་ཕྱག་འཚལ་ལོ༔ འཁོར་འདས་ཡེ་ཤེས་ཆེན་པོར་ཕྱག་འཚལ་ལོ༔ སྣང་སྲིད་སངས་རྒྱས་ཞིང་ལ་ཕྱག་འཚལ་ལོ༔ སྣོད་བཅུད་གདོད་མའི་ལྷ་ལ་ཕྱག་འཚལ་ལོ༔ སྒྲ་གྲགས་གསུང་དབྱངས་དྲུག་ཅུར་ཕྱག་འཚལ་ལོ༔ གང་ཤར་གནས་ལུགས་དེ་ལ་ཕྱག་འཚལ་ལོ༔ ཉག་གཅིག་ཐིག་ལེ་ཆེན་པོར་ཕྱག་འཚལ་ལོ༔ དེ་ལྟར་རབ་གུས་གདུང་བས་ཕྱག་བྱས་མཐུས༔ བསྐལ་པ་ཐོག་མ་མེད་ནས་ད་ལྟའི་བར༔ བདག་སོགས་ཉམས་ཆག་སྡིག་ལྟུང་ཅི་བསགས་པ༔ ལྷག་མེད་བྱང་ནས་རིག་འཛིན་རྣམ་བཞིའི་སར༔ མངོན་རྫོགས་བླ་མེད་བྱང་ཆུབ་ཐོབ་པར་ཤོག༔ «གཉིས་པ་ལ། བུམ་དབང་། གསང་དབང་། ཤེར་དབང་། ཚིག་དབང་དང་སྦྲེལ་བའི་བཤགས་ཚན་བཞི་ལས། དང་པོ་ནི། » ཧཱུྃ༔ བདག་ཉིད་སྒྱུ་ལུས་སྣང་སྟོང་སྤྱི་བོའི་སྟེང་༔ རིག་པ་སྐྱེ་མེད་དུང་མདོག་རྡོ་རྗེ་སེམས༔ ཐབས་ཤེས་ཕྱག་རྒྱ་བསྣོལ་ཞིང་སྙེམས་མ་འཁྱུད༔ སྐྱིལ་ཀྲུང་ཐུགས་ཀྱི་ཧཱུྃ་མཐར་ཡིག་བརྒྱས་བསྐོར༔ སྔགས་ཕྲེང་འཁོར་ཞིང་འོད་ཞུ་བདག་ལ་ཐིམ༔ བདུད་རྩིས་ལུས་ཁེངས་བག་ཆགས་གཡའ་བྲལ་བསྒོམ༔ ཨོྃ་བཛྲ་ས་ཏྭ་ས་མ་ཡ«་སོགས མ་ཡེངས་བརྒྱ་རྩ་བརྒྱད་བཟླས་ན། མཚམས་མེད་ལྔ་ཡི་སྡིག་པ་འདག །དང་པོ་ནི༔» ཨོྃ༔ ཀྲྀ་ཡ་རྒྱུད་སྡེ་རྒྱ་མཚོའི་སྒོར་ཞུགས་ནས༔ བདག་ལུས་གཞལ་ཡས་ཁང་དུ་གནས་པ་ཡིས༔ གནས་ལྔ་ཕུང་ལྔ་རིགས་ལྔ་ཡབ་ཡུམ་སྟེ༔ བསྐྱེད་པ་ལྷ་སྐུ་ཕྱག་རྒྱ་མ་གསལ་ཞིང་༔ གསལ་བརྟན་དག་གསུམ་ཚད་དུ་མ་རྫོགས་ནས༔ ཕུང་ཁམས་སྣོད་བཅུད་ལྷ་རུ་རྒྱས་མ་ཐེབས༔ རྫོགས་པ་ལུས་རྩ་སྤྲུལ་སྐུ་མ་རྟོགས་ནས༔ རྩ་ཁམས་དཔའ་བོ་མཁའ་འགྲོ་ཐ་མལ་འཛིན༔ རྡོ་རྗེ་ལུས་ཀྱི་ངོ་སྤྲོད་མ་རྟོགས་ནས༔ འདའ་ཀ་འོད་ཀྱི་གོང་བུ་གདེང་མ་ཐོབ༔ ཡོ་གའི་བསྒོམ་དོན་ཚུལ་བཞིན་མ་རྟོགས་ནས༔ བསྐྱེད་པའི་ཚེ་ན་ཞལ་ཕྱག་མ་གསལ་ཞིང་༔ རྫོགས་པའི་ཚེ་ན་ཏིང་འཛིན་ངོ་མ་སྤྲོད༔ ཕྱི་ནང་བསྐྱེད་རྫོགས་དོན་དང་མི་ལྡན་པས༔ བུམ་དབང་དམ་ཚིག་ཉམས་པ་མཐོལ་ལོ་བཤགས༔ ཚོགས་མཆོད་དུས་སུ་སེར་སྣའི་ཞེན་པས་བཅིངས༔ བསྐང་བཤགས་དུས་སུ་བཟླས་བརྗོད་གྲངས་ཉུང་སོགས༔ ཚོད་ཡོད་ཆོག་ཤེས་ལེ་ལོའི་དབང་གྱུར་པ༔ བླ་མེད་འོད་གསལ་དེ་བཞིན་ངང་གིས་བཤགས༔ དུག་ལྔ་ཡེ་གྲོལ་ཡེ་ཤེས་ལྔ་རུ་བཤགས༔ དུག་གསུམ་སྐུ་གསུམ་མཉམ་ཉིད་ངང་དུ་བཤགས༔ རྣམ་རྟོག་ཚོགས་དྲུག་མི་རྟོག་དབྱིངས་སུ་བཤགས༔ ཀུན་རྟོག་མ་རིག་ཀ་དག་ངང་དུ་བཤགས༔ ཕུང་ཁམས་རྣམ་དག་རིགས་ལྔ་རྒྱལ་བར་བཤགས༔ ཁམས་ལྔ་རྣམ་དག་ཡུམ་མཆོག་རིགས་ལྔར་བཤགས༔ འབྱུང་ལྔ་རྣམ་དག་ལྷ་མོ་ལྔ་རུ་བཤགས༔ སྒོ་དགུ་འཛིན་རྟོག་ཐེག་དགུའི་ངང་དུ་བཤགས༔ རྣམ་ཤེས་ཚོགས་བརྒྱད་སེམས་དཔའ་བརྒྱད་དུ་བཤགས༔ སྐྱེ་མཆེད་བཅུ་གཉིས་ལྷ་མོ་རྣམས་ལ་བཤགས༔ རིགས་དྲུག་འཁྲུལ་འཁོར་ཐུབ་པ་དྲུག་ལ་བཤགས༔ རྟག་ཆད་མུ་བཞི་སྒོ་མ་བཞི་རུ་བཤགས༔ འཁྲུལ་འཛིན་སྣ་ཚོགས་དཀྱིལ་འཁོར་ལྷ་རུ་བཤགས༔ མཐོལ་བཤགས་བཟོད་གསོལ་མི་སྒྲིབ་ཚངས་པར་སྩོལ༔ «གཉིས་པ་ནི༔» ཧོཿ དགོངས་སུ་གསོལ་ལོ་བླ་མ་ཧེ་རུ་ཀཿ རྡོ་རྗེ་སེམས་དཔའ་ཉམས་ཆག་སྦྱོང་བའི་ལྷ༔ བླ་མ་ཡི་དམ་མཁའ་འགྲོ་བྱང་སེམས་ཚོགས༔ རིགས་ལྔ་ཞི་ཁྲོའི་ལྷ་ཚོགས་ཐམས་ཅད་དང་༔ སྲུང་མ་དམ་ཅན་ཚོགས་བཅས་དགོངས་སུ་གསོལ༔ བདག་ཅག་ཐོག་མེད་དུས་ནས་ད་ལྟའི་བར༔ མ་རིག་སྒྲིབ་པས་ཚོར་དང་མ་ཚོར་གྱིས༔ སྐུ་གསུང་ཐུགས་དང་རྩ་བ་ཡན་ལག་དང་༔ མི་དགེ་མཚམས་མེད་ཉོན་མོངས་བརྒྱད་ཁྲིའི་ནོངས༔ སྡིག་པ་མི་དགེ་བགྱིས་དང་བགྱིད་དུ་རྩལ༔ ཡི་རང་བྱས་ཤིང་རྐྱེན་གྱུར་ཐམས་ཅད་བཤགས༔ ཨུ་པ་མན་ངག་གསང་བའི་སྒོར་ཞུགས་ནས༔ ལུས་གནད་ཚོགས་དྲུག་ལྷུག་བཞག་མི་ཤེས་ཤིང་༔ ཕུང་ཁམས་ལྷ་སྐུར་མ་རྟོགས་རྩ་ཁམས་སྒྲིབ༔ ངག་གནད་གཟུང་འཛིན་སྟོང་པའི་ཚིག་ལ་ཆགས༔ ངག་རླུང་སྔགས་སུ་མ་དག་སྲོག་རྩོལ་སྒྲིབ༔ ཡིད་རླུང་དྷཱུ་ཏིར་འཆིང་བའི་ཚད་མ་ཕེབས༔ གཏུམ་མོའི་བདེ་དྲོད་ལུས་ལ་མ་ཤར་བ༔ ཨ་ནུ་མཐའ་བྲལ་གནས་ལུགས་དོན་མ་རྟོགས༔ གསང་དབང་དམ་ཚིག་ཕོག་པ་མཐོལ་ལོ་བཤགས༔ མདོར་ན་སོ་ཐར་བྱང་སེམས་གསང་སྔགས་ཀྱི༔ སྡོམ་པ་དམ་ཚིག་ཉམས་ཆག་ཅི་མཆིས་ཀུན༔ གནོང་འགྱོད་ནོངས་པས་མཐོལ་བཤགས་ཕྱིན་ཆད་སྡོམ༔ དག་ཚང་སྐུ་གསུང་ཐུགས་ཀྱི་དངོས་གྲུབ་སྩོལ༔ གསུམ་པ་ནི༔ ཧཱུྃ༔ དཀྱིལ་འཁོར་གསང་བའི་རིག་མ་དགོངས་སུ་གསོལ༔ དགའ་བཞིའི་གནས་གཏེར་རྡོ་རྗེ་ཕོ་ཉ་མོ༔ ཐབས་ལྡན་ལས་ཀྱི་ཕྱག་རྒྱར་བྱིན་མ་བརླབས༔ སྣང་སྟོང་ཡབ་ཡུམ་ཟུང་འཇུག་མི་ཤེས་ཤིང་༔ དབྱིངས་རིག་ཡབ་ཡུམ་ཕྱི་ནང་རིས་སུ་ཕྱེས༔ གསལ་སྟོང་ཡབ་ཡུམ་ངང་རྒྱུན་མ་བསྲིངས་ནས༔ བདེ་སྟོང་རོ་ལ་ཆགས་པས་ཏིང་འཛིན་བསྒྲིབས༔ དགའ་བཞི་བཅུ་དྲུག་བདེ་སྟོང་ཉམས་མ་མྱོང་༔ དབབ་ལྡོག་འདྲེན་དཀྲམ་གནད་དུ་མ་ཁེལ་ཞིང་༔ ཟག་མེད་ལྷན་སྐྱེས་མ་མཐོང་བདུད་རྩི་ཉམས༔ སྦྱོར་བའི་ཚེ་ན་བདེ་སྟོང་དབྱེ་གསལ་དཀའ༔ སྒྲོལ་བའི་ཚེ་ན་སྙིང་རྗེའི་བག་ཆགས་ཞན༔ འཁྲུལ་གཟུགས་རྨོངས་པས་མུ་སྟེགས་སྤྱོད་པར་ཤོར༔ མ་ཧཱ་བདེ་བ་ཆེན་པོའི་དོན་མ་རྟོགས༔ ཤེར་དབང་དམ་ཚིག་ཉམས་པ་མཐོལ་ལོ་བཤགས༔ «རྩ་ལྟུང་བཅུ་བཞི་ནི། » གང་ཕྱིར་རྡོ་རྗེ་འཛིན་པ་ཡི། །དངོས་གྲུབ་སློབ་དཔོན་རྗེས་འབྲང་གསུངས། །དེ་བས་དེ་ལ་བརྙས་པ་ནི། རྩ་བའི་ལྟུང་བ་དང་པོར་བཤད། །དང་པོ་ཕོག་པ་མཐོལ་ལོ་བཤགས། །བདེ་གཤེགས་བཀའ་ལས་འདས་པ་ནི། །ལྟུང་བ་གཉིས་པ་ཡིན་པར་བཤད། །གཉིས་པ་ཕོག་པ་མཐོལ་ལོ་བཤགས། །རྡོ་རྗེ་སྤུན་ལ་ཁྲོས་པ་ནི། །ཉེས་པར་བརྗོད་པ་གསུམ་པ་ཡིན། །གསུམ་པ་ཕོག་པ་མཐོལ་ལོ་བཤགས། །སེམས་ཅན་རྣམས་ལ་བྱམས་པ་སྤངས། །བཞི་པ་ཡིན་པར་རྒྱལ་བས་གསུངས། །བཞི་པ་ཕོག་པ་མཐོལ་ལོ་བཤགས། ཆོས་ཀྱི་རྩ་བ་བྱང་ཆུབ་སེམས། །དེ་སྤོང་པ་ནི་ལྔ་པ་ཡིན། །ལྔ་པ་ཕོག་པ་མཐོལ་ལོ་བཤགས། །རང་ངམ་གཞན་གྱི་གྲུབ་པའི་མཐའ། །ཆོས་ལ་སྨོད་པ་དྲུག་པ་ཡིན། །དྲུག་པ་ཕོག་པ་མཐོལ་ལོ་བཤགས། །ཡོངས་སུ་མ་སྨིན་སེམས་ཅན་ལ། །གསང་བ་སྒྲོགས་པ་བདུན་པ་ཡིན། །བདུན་པ་ཕོག་པ་མཐོལ་ལོ་བཤགས། །ཕུང་པོ་སངས་རྒྱས་ལྔའི་བདག་ཉིད། །དེ་ལ་སྨོད་པ་བརྒྱད་པ་ཡིན། །བརྒྱད་པ་ཕོག་པ་མཐོལ་ལོ་བཤགས། །རང་བཞིན་དག་པའི་ཆོས་རྣམས་ལ། །སོམ་ཉི་ཟ་བ་དགུ་པ་ཡིན། །དགུ་པ་ཕོག་པ་མཐོལ་ལོ་བཤགས། །གདུག་ལ་རྟག་ཏུ་བྱམས་ལྡན་པ། །བྱེད་པ་དེ་ནི་བཅུ་པར་འདོད། །བཅུ་པ་ཕོག་པ་མཐོལ་ལོ་བཤགས། །མིང་སོགས་བྲལ་བའི་ཆོས་རྣམས་ལ། །དེར་རྟོགས་པ་ནི་བཅུ་གཅིག་པ། །བཅུ་གཅིག་ཕོག་པ་མཐོལ་ལོ་བཤགས། །སེམས་ཅན་དད་དང་ལྡན་པ་ལ། །སེམས་སུན་འབྱིན་པ་བཅུ་གཉིས་པ། །བཅུ་གཉིས་ཕོག་པ་མཐོལ་ལོ་བཤགས། །དམ་ཚིག་རྫས་ནི་ཇི་བཞིན་རྙེད། །མི་རྟེན་པ་ནི་བཅུ་གསུམ་པ། །བཅུ་གསུམ་ཕོག་པ་མཐོལ་ལོ་བཤགས། །ཤེས་རབ་རང་བཞིན་བུད་མེད་ལ། །སྨོད་པར་བྱེད་པ་བཅུ་བཞི་པ། །བཅུ་བཞི་ཕོག་པ་མཐོལ་ལོ་བཤགས། །སྔགས་པས་འདི་དག་སྤངས་ནས་ནི། །དངོས་གྲུབ་ངེས་པར་ཐོབ་པར་འགྱུར། «ཡན་ལག་གི་དམ་ཚིག་ཉམས་པ་བཤགས་པ་ནི། » མ་ཚིག་དང་ནི་མི་ལྡན་པ། །རིག་མ་བསྟེན་ལ་དགའ་བ་དང་། །ཚོགས་ཀྱི་འཁོར་ལོ་རྩོད་པ་དང་། །གསང་བའི་ཆོས་ནི་སྟོན་པ་དང་། །སེམས་ཅན་དད་དང་ལྡན་པ་ལ། །ཆོས་གཞན་དུ་ནི་སྟོན་པ་དང་། །ཉན་ཐོས་དག་ཏུ་རློམ་བྱེད་པ། །ནང་དུ་ཞག་བདུན་གནས་པ་དང་། །སྦྱོར་བ་ངེས་པ་མ་བྱས་པར། །སྐལ་མིན་གསང་བ་སྟོན་པ་དང་། །གང་ཞིག་ཕྱག་རྒྱ་མི་མཁས་པར། །ལུས་ཀྱི་ཕྱག་རྒྱ་སྟོན་པ་དང་། །བསྙེན་སོགས་དག་པར་མ་བྱས་པ། །དཀྱིལ་འཁོར་ལས་ལ་འཇུག་པ་དང་། །སྡོམ་པ་གཉིས་ཀྱི་བཅས་པ་ལ། །དགོས་པ་མེད་པར་འདའ་བ་རྣམས། ཁ་ན་མ་ཐོ་བཅས་གྱུར་ཏེ། །སྔགས་པ་དེ་ཡི་དམ་ཚིག་ཟད། །བདེ་བ་གྲུབ་པར་མི་འགྱུར་ཞིང་། །བདུད་དང་སྡུག་བསྔལ་ཤིན་ཏུ་འཕེལ། །ཉིན་དང་མཚན་མོ་ལན་གསུམ་དུ། །ཉིན་རེ་བཞིན་དུ་བཟླ་བར་བྱ། ཧོཿ དགོངས་སུ་གསོལ་ལོ་རྡོ་རྗེ་སེམས༔ རྒྱལ་བའི་བཀའ་དང་བླ་མའི་ལུང་༔ བཀའ་བཞིན་མ་སྤྱད་སློབ་དཔོན་སྨད༔ རྩ་བ་ཡན་ལག་དམ་ཚིག་ཀུན༔ མི་འཆབ་མི་སྦད་མཐོལ་ལོ་བཤགས༔ སྐུ་གསུང་ཐུགས་ཀྱི་དམ་ཚིག་རྣམས༔ སྤྱད་པར་བྱ་བའི་དམ་ཚིག་དང་༔ དེ་བཞིན་མི་སྤངས་དམ་ཚིག་ལྔ༔ དྭང་དུ་བླང་དང་ཤེས་པར་བྱ༔ སྒྲུབ་པར་བྱ་བའི་དམ་ཚིག་རྣམས༔ ཉི་ཤུ་རྩ་བརྒྱད་དམ་ཚིག་དང་༔ མི་འཆབ་མི་སྦད་མཐོལ་ལོ་བཤགས༔ གཞན་ཡང་ཕ་མ་མཁན་སློབ་དང་༔ མཆེད་ལྕམ་ཁམས་གསུམ་སེམས་ཅན་ལ༔ མཚམས་མེད་ལྔ་ཡི་ལས་བྱས་རྣམས༔ མི་འཆབ་མི་སྦད་མཐོལ་ལོ་བཤགས༔ ཉ་སྟོང་ཚེས་བརྒྱད་དུས་ལས་འདས༔ བསྙེན་སྒྲུབ་ཏིང་འཛིན་ལྟ་ལོག་དང་༔ ཕུད་དང་གཙང་སྦྲ་མ་བྱས་པ༔ ལེ་ལོ་ཉམས་པ་མཐོལ་ལོ་བཤགས༔ ཉམས་སྒྲིབ་ཚོགས་འདྲེས་བགྱིས་པ་དང་༔ ཤེས་བཞིན་བག་མེད་འཇོལ་ཉོག་སོགས༔ སྡོམ་པ་གསུམ་དང་འགལ་བ་རྣམས༔ དེ་རིང་ཉིད་ནས་བྱང་གྱུར་ཅིག༔ «བཞི་པ་ནི༔» ཧོཿ ཀ་དག་དང་པོའི་སངས་རྒྱས་དགོངས་སུ་གསོལ༔ ཨ་ཏི་ཡོ་གའི་མཐའ་བྲལ་དོན་བཟུང་ནས༔ ལྟ་བ་ལྟད་མེད་རྒྱ་ཡན་མི་ཤེས་ཤིང་༔ བསྒོམ་པ་བརྡལ་ཁྱབ་འོད་གསལ་མ་རྟོགས་ནས༔ སྤྱོད་པ་མཚན་མའི་བག་ཆགས་སྣང་བ་བསྒྲུབས༔ འབྲས་བུ་གསུམ་གྱིས་སོ་སོར་རིས་སུ་ཕྱེས༔ དབྱིངས་རིག་དམ་ཚིག་ཉམས་པ་མཐོལ་ལོ་བཤགས༔ ཀ་དག་ཀློང་ལ་གཞལ་མེད་མ་རྟོགས་ཤིང་༔ ཟང་ཐལ་རིག་པའི་ཚོགས་དྲུག་འགྱུ་བ་བགག༔ སེམས་ཀྱི་རང་བཞིན་སྟོང་ཉིད་མ་རྟོགས་ནས༔ རྣམ་ཤེས་རླུང་ལ་མཚན་མའི་ལྟ་བ་འཛིན༔ ཁྲེགས་ཆོད་དམ་ཚིག་ཉམས་པ་མཐོལ་ལོ་བཤགས༔ གཞི་ནི་འོད་གསལ་རང་ངོ་མ་མཐོང་ཞིང་༔ སེམས་ཉིད་ཆོས་སྐུར་མ་རྟོགས་ཐིག་ལེ་ཉམས༔ ལམ་ནི་སྣང་བཞི་ཟད་སར་མ་ཕྱིན་ཞིང་༔ ཁྲེགས་ཆོད་ཐོད་རྒལ་ཉམས་སྣང་ཚད་མ་ཕེབས༔ འབྲས་བུ་ཡང་དག་མངོན་བྱང་མ་ཆུབ་ཅིང་༔ ཨ་ཏིའི་ལྟ་བ་ཀློང་དུ་མ་གྱུར་པ༔ ཚིག་དབང་དམ་ཚིག་ཉམས་པ་མཐོལ་ལོ་བཤགས༔ ལྟ་བ་ཡེ་སངས་རྒྱས་པའི་ཀློང་དུ་བཤགས༔ སྒོམ་པ་མི་དམིགས་རྒྱ་ཡན་ཀློང་དུ་བཤགས༔ སྤྱོད་པ་གང་ཤར་རོ་སྙོམ་ཀློང་དུ་བཤགས༔ གཞི་ནི་འོད་གསལ་མ་བཅོས་ཀློང་དུ་བཤགས༔ ལམ་ནི་ཟང་ཐལ་འགགས་མེད་ཀློང་དུ་བཤགས༔ འབྲས་བུ་འཁོར་གསུམ་ཡོངས་དག་དེ་བཞིན་བཤགས༔ བཤགས་དང་བཤགས་བྱ་སྟོང་ཉིད་ཀློང་དུ་བཤགས༔ ཨ་ཏི་ཀློང་ཆེན་ལྟ་བའི་བཤགས་པ་ཡིས༔ ཡེ་གྲོལ་གདོད་མའི་དགོངས་པ་ལ་གནས་ཤོག༔ «ཅེས་མི་དམིགས་ལྟ་བའི་ངང་ནས་བཤགས༔ སྤྲོ་ན་བདེ་གཤེགས་སྤྱི་བཤགས་བྱ་བ་ནི། » ཨོྃ༔ དུས་གསུམ་བདེ་གཤེགས་རྒྱལ་བ་འཁོར་དང་བཅས༔ རྡོ་རྗེ་དམ་ཅན་མ་ལུས་དགོངས་སུ་གསོལ༔ དང་པོར་བྱང་ཆུབ་མཆོག་ཏུ་སེམས་བསྐྱེད་དེ༔ སྒྲུབ་པའི་རིག་འཛིན་བྱང་ཆུབ་གོ་འཕང་དུ༔ སྐུ་གསུང་ཐུགས་ཀྱི་རྡོ་རྗེ་བསྒྲུབ་པའི་ཕྱིར༔ ཡི་དམ་ལྷ་དང་རྡོ་རྗེ་སློབ་དཔོན་དང་༔ གསང་བའི་དམ་ཚིག་གྲངས་སུ་མནོས་པ་ལ༔ དམ་བཅས་བཀའ་ལས་འདའ་བར་མི་བགྱི་སྟེ༔ ལས་དང་སྐལ་བས་དམྱལ་བར་སྐྱེ་བར་འགྱུར༔ འདོད་ཆགས་ཞེ་སྡང་གཏི་མུག་ང་རྒྱལ་དང་༔ ཕྲག་དོག་ལ་སོགས་ཤོར་ནས་ནོངས་བགྱིས་པ༔ རྡོ་རྗེ་སློབ་དཔོན་བསྟན་པའི་སྒྲོན་མེ་ལ༔ སྙིང་ནས་སྨད་ཅིང་དམ་ཚིག་ཉམས་པ་དང་༔ དམ་ཚིག་གཅིག་པའི་རྡོ་རྗེ་སྤུན་རྣམས་ལ༔ ངན་སེམས་ལོག་པར་ལྟ་བ་ལ་སོགས་པའི༔ སྐུ་ཡི་དམ་ཚིག་ཉམས་པ་མཐོལ་ལོ་བཤགས༔ ཡི་དམ་ལྷ་ཡི་ཕྱག་རྒྱ་མ་གསལ་ཞིང་༔ སྔགས་ཀྱི་བསྙེན་པ་གྲངས་ལས་ཆད་པ་དང་༔ དུས་དྲུག་ལས་ཀྱི་མཆོད་པ་ཁྱད་པར་དུ༔ བསྙེན་སྒྲུབ་བསྐང་བའི་ཆོ་ག་མ་བགྱིས་ཏེ༔ བཀའ་ལྟར་མ་ལྕོགས་གཞུང་བཞིན་རྔོ་མ་ཐོགས༔ གསུང་གི་དམ་ཚིག་ཉམས་པ་མཐོལ་ལོ་བཤགས༔ རྡོ་རྗེ་སློབ་དཔོན་བྱམས་པའི་སྐུ་དྲིན་གྱིས༔ སྙན་ཁུང་བརྒྱུད་ནས་སེམས་ཀྱི་དཀྱིལ་དུ་བཞག༔ ཐུགས་ཀྱི་མན་ངག་བྱིན་པས་དམ་ཚིག་འདྲེས༔ གསང་མཚམས་འདས་ནས་འཆོལ་བར་སྨྲས་ལ་སོགས༔ ཐུགས་ཀྱི་དམ་ཚིག་ཉམས་པ་མཐོལ་ལོ་བཤགས༔ ཆོས་རྣམས་མཉམ་པ་ཉིད་དུ་མ་རྟོགས་ཏེ༔ ཡན་ལག་དམ་ཚིག་ཉམས་པ་མཐོལ་ལོ་བཤགས༔ ལེ་ལོ་སྙོམས་ལས་གཉིད་ཀྱི་དབང་གྱུར་ཏེ༔ བསྙེན་སྒྲུབ་དམ་ཚིག་ཉམས་པ་མཐོལ་ལོ་བཤགས༔ ལུས་ངག་ཡིད་ཀྱི་བསྲུང་བྱ་འདས་པ་ཡིས༔ སྐུ་གསུང་ཐུགས་ཀྱི་དམ་ཚིག་ཉམས་པ་བཤགས༔ རྗེ་བཙུན་བླ་མ་རྣམས་ཀྱི་སྤྱན་ལམ་དུ༔ ཡོ་བྱད་འབྱོར་ཚོགས་ཆུང་བ་མཐོལ་ལོ་བཤགས༔ ཡི་དམ་ལྷ་ཚོགས་རྣམས་ཀྱི་སྤ